गसाइगाव , 30 सेप्तेम्बरः राइजोआव सुरां सिखारिनि हेंथायै हाग्रा बिफाना संदाननानै मोनसेनि उनाव मोनसे जाफुंसारनो हादों । बिब्दि संदानबाय थानायनि गेजेरावनो दिनै फुंनि 4 रिंगासो समाव कक्राझार जिल्लानि कचुगाव हाग्रा संमन्डलनि सिङाव थानाय महेन्द्रपुर - जाराबारी ओनसोलाव हाग्रा बिफाना सुरां सिखारिया फबनानै दोननायनिफ्राय जावखांनो हायो गोबां बेसेनगोसा थनै मैदेरनि हाथायखौ । कचुगाव हाग्रा संमन्डलनि मिरु रेन्जनि बिबानाव थानाय प्रान्जल तालुकदारनि दैदेननायाव थांनाय हाग्रा बिफान , पुलिस , एस एस बि आरो ग्रीन फरेष्ट कनजारभेसन मुंनि एन जि अनि खौसे हान्जाया महेन्द्रपुर - जाराबारीनि थागिबि नबिन बसुमतारीनि नआव हरखाबै सिग्रोमो । मोनसे सैथो सुलुंखौ बिथा खालामनानै संदाननायाव चन्द्रसेखर बसुमतारीनि सिमान जानायाव ननि उनथिंजाय हा जावनानै मैदेरनि थायनै हाथायखौ बोखांनो हायो । बे जाथायजों लोब्बा थानाय थुलुंगा बसुमतारी , रिंसार बसुमतारी , सानजारां बसुमतारी आरो चन्द्रसेखर बसुमतारीखौ गुबुन गुबुन थावनिनिफ्राय हमनानै सोंलु खालामगासिनो दं होननानै खौरांलिरजासिम मिथिनो मोनेनाय जादों । लोगोसे हमजानाय सुरां सिखारिफोरनिफ्राय आरोबाव गोबां सुरां हाबा मावनायनि बागै मिथिनो मोनगोन होननानै बिफाना मिजिंथिदों । 
कचुगावआव मैदेरनि हाथायजों लोगोसे साब्रै सुरांखौ हमदों